स्विडेनलाई स्तब्ध पार्दै स्पेन फाइनलमा
ओल्गा कारमोनाले खेल सकिन एक मिनेट अगाडि गरेको गोलको मद्दतले स्पेनले बलियो मानिएको स्विडेनलाई २–१ ले स्तब्ध पार्दै मंगलबार महिला विश्वकप २०२३ को फाइनल यात्रा तय गरेको छ ।
अकल्यान्ड — ओल्गा कारमोनाले खेल सकिन एक मिनेट अगाडि गरेको गोलको मद्दतले स्पेनले बलियो मानिएको स्विडेनलाई २–१ ले स्तब्ध पार्दै मंगलबार महिला विश्वकप २०२३ को फाइनल यात्रा तय गरेको छ ।तस्बिर : स्पेनी महिला फुटबल टिमको ट्विटरबाट स्पेन विश्वकपको फाइनल पुगेको यो पहिलोपल्ट हो । अब उसले उपाधि भिडन्तमा दोस्रो सेमिफाइनल विजेताको सामना गर्नेछ ।दोस्रो सेमिफाइनलमा सहआयोजक अस्ट्रेलिया र इंग्ल्यान्ड बुधबार भिड्दै छन् । स्विडेन भने फेरि एकपल्ट अभाग्यशाली सावित भएको छ । पूरा प्रतियोगितामा उत्कृष्ट प्रदर्शन गरेको स्विडेन ठूलो अवसरमा चुक्दै आएको छ । एडेन पार्कमा भएको सेमिफाइनलमा स्पेनले सब्स्टिच्युट सलमा पारालोयलको गोलले ८१ औं मिनेटमा अग्रता लिएको थियो ।स्पेनको यो अग्रता भने लामो समय टिकेन र रेबिका ब्लोमाभिस्टले ८८ औं मिनेटमा स्विडेनका लागि बराबरी गोल फर्काए । खेल अतिरिक्त समयतर्फ अग्रसर भएको स्थितिमा कारमोनाले उत्कृष्ट गोल गरिन् र आफ्नो टिमलाई फाइनल पुर्‍याइन् । प्रतियोगिता सुरु हुन अगाडि खेलाडी र स्पेनी फुटबल संघबीच विवाद भए पनि त्यसलाई बिर्साउँदै टिमले फाइनल यात्रा निश्चित गरेको हो ।